arnastofnun/IGC-2024 huggingface dataset:
Hoya oblongacutifolia

Hoya oblongacutifolia er fjölær jurt í vaxblómaættkvísl. Útbreiðslan er á Taílandi og Víetnam.
Trent Alexander-Arnold

Trent John Alexander-Arnold (fæddur 7. október 1998) er enskur knattspyrnumaður sem spilar með Liverpool FC og enska landsliðinu. Trent fæddist í Liverpool og ólst upp hjá félaginu. Hann spilaði sinn fyrsta leik með aðalliðinu árið 2016, 18 ára gamall. Frá þeim tíma hefur hann tekið framförum og átt fast sæti í liðinu. Hann hefur unnið Meistaradeildina 2019 og ensku úrvalsdeildina 2019-2020 með liðinu ásamt því að fá einstaklingsviðurkenningar. Trent spilar sem bakvörður og er samspil hans og Andrew Robertson á öndverðum kanti eftirtektarvert.

Alexander-Arnold er öflugur í aukaspyrnum, föstum leikatriðum, stoðsendingum og er oft á tíðum sóknarsinnaður. Hann á metið yfir stoðsendingar varnarmanns á einu tímabili; 12 talsins.
G. K. Chesterton

G. K. Chesterton, Gilbert Keith Chesterton, (29. maí 1874–14. júní 1936) var enskur rithöfundur, bókmennta- og listgagnrýnandi, heimspekingur og kristinn trúvarnarmaður. Framan af ævi sinni tilheyrði hann ensku biskupakirkjunni en gerðist kaþólskur árið 1922. Síðustu ár sín var hann ötull og áhrifamikill talsmaður kristinnar trúar og kaþólsku kirkjunnar.

Chesterton er ekki síst þekktur fyrir að hafa skapað persónuna föður Brown sem hann ritaði sakamálasögur um á árunum 1910–1935.
Hoya sarcophylla

Hoya sarcophylla er fjölær jurt í vaxblómaættkvísl. Útbreiðslan er á Súmötru.
Hoya upoluensis

Hoya upoluensis er fjölær jurt í vaxblómaættkvísl. Útbreiðslan er á Samóa.
Rósamálning

Rósamálning er skreytilist sem varð til sem alþýðulist á Norðurlöndunum á 18. öld undir áhrifum frá rókokóstíl í myndlist. Rósamálning var notuð til að skreyta hluti eins og kistla og skrín og jafnvel stærri húsgögn; kommóður og skápa. Til eru dæmi um rósaskreytingar á stærri flötum eins og viðarklæðningum í kirkjum.

Til eru margir ólíkir stílar rósamálningar og á Norðurlöndunum þróuðust ólíkir stílar eftir héruðum eins og Þelamerkurstíll og Guðbrandsdalsstíll. Í Svíþjóð er þessi skreytilist þekkt sem "kurbits" eða Dalmálning. Dalahesturinn er skreyttur með rósamálningu.
Hans og Gréta

Hans og Gréta er víðþekkt þýsk barnasaga sem Grimmsbræðurnir söfnuðu saman og gáfu út árið 1812. Sagan segir frá systkinunum Hans og Grétu sem voru skilin eftir í skógi og rákust á norn sem bjó í sælgætishúsi. Nornin reyndi svo að fita börnin áður en hún myndi éta þau. Grétu tókst að leika á nornina og flúðu þau þaðan með fjársjóð. Mörg leikrit og önnur sköpunarverk hafa verið samin út frá sögunni.
Ponsjó

Ponsjó (spænska: Poncho)

er axlarslá eða stutt skikkja. Slíkar slár eru hluti af hlífðarfatnaði sumra frumbyggjaþjóða í  Suður-Ameríku. Stundum er ponsjó einnig notað sem teppi.
Fortran

Fortran (áður FORTRAN, dregið af "Formula Translation") er forritunarmál sem er talið henta einkum vel fyrir tölfræðilega og vísindalega útreikninga. Forritunarmálið var fyrst gefið út árið 1957 af IBM og nýtur enn vinsælda fyrir forrit sem keyra á í ofurtölvum. Það varð einnig grundvöllur ýmissa annarra forritunarmála, svo sem BASIC er byggði á FORTRAN II.
514

514 (DXIV í rómverskum tölum) var 14. ár 6. aldar og hófst á miðvikudegi, samkvæmt júlíska tímatalinu. Á þeim tíma var það þekkt í Rómaveldi sem ræðismannsár Cassiodorusar, eða sem árið 1267 "ab urbe condita". Það hefur verið þekkt sem árið 514 frá því snemma á miðöldum þegar Anno Domini-timatalið var tekið upp.
Kongsvinger IL Toppfotball

Kongsvinger IL Toppfotball (skammstafað KIL) er norskt knattspyrnufélag frá Kongsvinger í Hedmark sem var stofnað 31. janúar 1892, sem spilar í 1.deild (1. divisjon). Félagið spilar heimaleiki sína á Gjemselund Stadion sem opnaði á árið 1953.

Búningur liðsins er rauð skyrta, hvítar buxur og hvítir sokkar.
Odds BK

Odds Baldklubb oftast kallað "Odd" er norskt Knattspyrnu lið frá Skien. Heimavöllur félagsis heitir Skagerak Arena.

Odds BK hefur unnið Norsku Bikarkeppnina oftast allra liða, eða alls 12 sinnum, síðast árið 2000 .

Leikmannahópur ("Tímabilið 2020").

"(Fyrirliði)"
Ragnheiður Ásta Pétursdóttir

Ragnheiður Ásta Pétursdóttir (f. 28. maí 1941, d. 1. ágúst 2020) var þulur hjá Ríkisútvarpinu og starfaði þar í 44 ár, 1962 til 2006. Hún var dóttir Péturs Péturssonar sem einnig var þulur hjá Ríkisútvarpinu og Ingibjargar Birnu Jónsdóttur, húsmóður.

Maður Ragnheiðar Ástu var Jón Múli Árnason, þulur hjá RÚV og tónskáld. Sólveig Anna Jónsdóttir, formaður Eflingar, er dóttir þeirra. Fyrir átti Ragnheiður þrjú börn af fyrra hjónabandi: Pétur Gunnarsson, blaðamann, Eyþór Gunnarsson, tónlistarmann og Birnu Gunnarsdóttur, verkefnisstjóra hjá Háskóla Íslands.
Fullnusturéttur

Fullnusturéttur er innan eignarréttar skilyrtur réttur aðila til að fá kröfu sinni framgengt með öðrum hætti ef brestur verður á greiðslu kröfunnar af hálfu gagnaðilans. Að tilteknum skilyrðum uppfylltum getur kröfuhafinn beitt fullnusturétti sínum í þeim tilgangi að afla þess sem á vantar, sem gæti meðal annars falist í nauðungarsölu á þeim eignum og öðrum réttindum sem fullnusturétturinn nær yfir hverju sinni.
Kamala Harris

Kamala Devi Harris (f. 20. október 1964) er bandarískur stjórnmálamaður úr Demókrataflokknum og núverandi varaforseti Bandaríkjanna. Hún sat áður á öldungadeild Bandaríkjaþings fyrir Kaliforníu frá árinu 2017. Áður en hún tók sæti á þinginu var Harris dómsmálaráðherra Kaliforníu frá 2011 til 2017.

Þann 21. janúar árið 2019 tilkynnti Harris framboð sitt til forseta Bandaríkjanna í forsetakosningunum 2020. Harris náði snemma talsverðu fylgi í forvali Demókrataflokksins en ákvað vegna dvínandi fylgis að draga framboð sitt til baka þann 3. desember 2019. Eftir að Joe Biden vann tilnefningu flokksins í kosningunum útnefndi hann Harris sem varaforsetaefni sitt. Biden og Harris unnu kosningarnar og Harris varð þannig bæði fyrsta konan til að gegna embætti varaforseta Bandaríkjanna og jafnframt fyrst bandarískra blökkumanna og Bandaríkjamanna af asískum uppruna.

Bakgrunnur.

Kamala Harris fæddist í Oakland í Kaliforníu. Foreldrar hennar, Shyamala Gopalan Harris og Donald Harris, voru báðir innflytjendur – móðir hennar frá Indlandi en faðir hennar frá Jamaíku. Foreldrar hennar skildu árið 1971 og árið 1976 flutti Harris til Kanada ásamt móður sinni og systur. Harris hóf nám við Howard-háskóla árið 1986 og útskrifaðist þaðan með gráðu í stjórnmálafræði.

Starfsferill.

Árið 1989 hóf Harris störf sem lögmaður eftir að hafa lokið lagaprófi við Hastings-lagaháskólann við Kaliforníuháskóla. Hún starfaði á skrifstofu héraðssaksóknarans í Alameda frá árinu 1990. Árið 1998 hóf hún störf á skrifstofu héraðssaksóknarans í San Francisco. Árið 2003 varð hún sjálf héraðssaksóknari borgarinnar.

Harris var dómsmálaráðherra Kaliforníu frá 2011 til 2017, þar til hún tók sæti í öldungadeild Bandaríkjaþings fyrir fylkið.

Þingframboð 2016.

Í byrjun ársins 2016 tilkynnti Harris að hún myndi sækjast eftir kjöri á öldungadeild Bandaríkjaþings eftir að Barbara Boxer tilkynnti að hún myndi ekki sækjast eftir endurkjöri. Harris náði kjöri fyrir Demókrataflokkinn í nóvember 2016 og tók við þingsætinu þann 3. janúar 2017.

Forsetaframboð 2020.

Þann 21. janúar árið 2019 tilkynnti Harris formlega að hún hygðist gefa kost á sér í forvali Demókrataflokksins fyrir forsetakosningar Bandaríkjanna árið 2020. Framboð hennar fór vel af stað og hún vakti mikla athygli í fyrstu kappræðum flokksins en eftir að fylgið hafði farið dvínandi í nokkra mánuði og fjárskortur var farinn að þjaka herferðina dró hún sig úr forvalinu þann 3. desember 2019.

Joe Biden, forsetaframbjóðandi Demókrataflokksins, tilkynnti þann 11. ágúst 2020 að hann hefði valið Harris sem varaforsetaefni sitt í kosningabaráttunni.

Varaforseti Bandaríkjanna (2021–).

Harris fór með vald forseta í nokkrar klukkustundir þann 19. nóvember 2021 á meðan Biden forseti fór í ristilspeglun. Hún var fyrsta konan til að fara með þetta vald.
1973

Árið 1973 (MCMLXXIII í rómverskum tölum) var 73. ár 20. aldar og hófst á mánudegi samkvæmt gregoríska tímatalinu.
Tulpen uit Istanboel

Tulpen uit Istanboel (Íslenska "Túlipanar frá Istanbúl") er ævintýri um Sval og Val eftir hollenska listamanninn Hanco Kolk frá árinu 2017. Sagan var gefin út í ritröðinni Sérstakt ævintýri um Sval... (hollenska "Robbedoes door…") en kom einungis út á hollensku öfugt við aðrar bækur sagnaflokksins sem gefnar hafa verið út bæði á frönsku og hollensku. Sagan hefur ekki verið þýdd á íslensku frekar en önnur tungumál.

Söguþráður.

Sagan hefst snemma árs 1960 í borginni Rotterdam. Svalur og Valur halda til fundar við Sveppagreifann en honum og þremur félögum hans af sviði vísindanna hafa borist leynileg skilaboð um að prófessor Petrow frá Sovétríkjunum hafi ákveðið að flýja vestur yfir Járntjaldið og hafist nú við á hóteli í Istanbúl.

Einn vísindamannanna í hópnum, Trappist að nafni, er mikill áhugamaður um sögu túlipanans og stingur upp á að slá tvær flugur í einu höggi. Þar sem 400 ár séu liðin frá því að fyrsti túlípanalaukurinn var fluttur frá Tyrklandi til Hollands, mætti minnast atburðarins með því að líkja eftir upprunalegu hestvagnaferðinni með hann og koma um leið Petrow í gegnum Evópu með leynd. Þetta er afráðið og fylgja þeir Svalur og Valur hinum sérlundaða Trappist í ferðina.

Í Istanbúl kemur í ljós að verkefnið er flóknara en ætlað var. Allar leyniþjónustur heimsins hafa sent fulltrúa sína á vettvang. Háskalegastur er þó hinn alræmdi njósnari Ljew Ljow frá KGB. Hann minnir raunar töluvert á James Bond og er mikill kvennabósi. Að auki hefur Ljew Ljow yfir að búa augnlinsum í ýmsum afbrigðum sem geta heillað fólk, dáleitt það eða fengið til að ljóstra upp leyndarmálum.

Svalur og Valur ákveða að yfirgefa borgina í skyndi ásamt ökumanni hestvagnsins, Trappist, Petrow prófessor og konu hans. Á leiðinni reyna leyniþjónustumenn frá mörgum löndum að veita þeim fyrirsát eða egna fyrir þá gildrur. Í ljós kemur að ökumaðurinn er sjálfur á vegum leyniþjónustu Benelúxlandanna.

Félagarnir verða sífellt sannfærðari um að svikari sé í þeirra röðum. Þá grunar Trappist og eyðileggja túlípanalaukinn dýrmæta í misheppnaðri tilraun til að sanna sekt hans. Þá heyra þeir á tal Petrows og konu hans, þar sem Petrow hlær að flónsku þeirra að halda að hann sé frægur vísindamaður. Svalur og Valur sannfærast um að leiðangurinn sé klúður frá upphafi til enda. Þeir komast þó að lokum við illan leik til Rotterdam á fund Sveppagreifans.

Þar kemur misskilningurinn í ljós. Prófessor Petrow reynist vera hin þögla eiginkona en ekki kjaftagleiði naggurinn sem karlremburnar Svalur og Valur höfðu gefið sér að væri vísindamaðurinn. Það verða fagnaðarfundir en þó lýkur ævintýrinu með einum lokabardaga þar sem Ljew Ljow reynir að dáleiða prófessor Petrow á brott með sér en Svalur kemur til bjargar.
Angry Birds

Angry Birds er hugmyndafræði sem byggir á fantasíum af finnska fyrirtækinu Rovio Entertainment. Flokkurinn fjallar um fjöllitaða fugla sem reyna að bjarga eggjum sínum úr grænlituðum svínum, óvinum þeirra. Innblásinn af Crush the Castle hefur leikurinn verið lofaður fyrir vel heppnaða samsetningu af skemmtilegum leik, kómískum stíl og lágu verði. Vinsældir þess leiddu til margra snúninga. útgáfur af Angry Birds sem eru búnir til fyrir tölvur og tölvuleikjatölvur, markaður fyrir varning með persónur hennar, Angry Birds Toons, sjónvarpsþáttaröð og tvær kvikmyndir; The Angry Birds Movie og framhald hennar The Angry Birds Movie 2. Í janúar 2014 höfðu verið yfir 2 milljarðar niðurhals á öllum kerfum, þar á meðal bæði venjulegum og sérstökum útgáfum. Í júlí 2015 hafði leikjum seríunnar verið hlaðið niður meira en 3 milljörðum sinnum saman, sem gerir það að mest sóttu freemium leikjaseríu allra tíma. Upprunalega Angry Birds hefur verið kallaður „einn almennasti leikurinn sem er kominn út núna“, „einn af frábærum keppnisstöðum 2010“, og „stærsti farsímaforritsárangur sem heimurinn hefur séð hingað til“ . Fyrsta aðalþáttaröð myndbandaleikarins, Angry Birds 2, kom út 30. júlí 2015.

Fyrsti leikurinn í seríunni var upphaflega gefinn út í desember 2009 fyrir iOS. Á þeim tíma var svínaflensufaraldurinn í fréttum, svo starfsfólkið ákvað að nota svín sem óvini fuglanna. Fyrirtækið gaf út hafnir leiksins í önnur stýrikerfi snertiskjás snjallsíma, þar á meðal Android, Symbian, og Windows Phone og tölvur.
Heimsendir (sjónvarpsþættir)

Heimsendir var íslensk drama-sjónvarpsþáttaröð sýnd haustið 2011 á Stöð 2. Þættirnir voru eftir þá sömu og gerðu Vaktarseríurnar.

Þættirnir gerðust á afsekta geðveikrarhælinu "Heimsenda" um verslunarmannahelgina 1992, þegar geðsjúklingarnir taka óvænt yfir stjórn geðveikrarhælisins.

Höfundar handrits voru Ragnar Bragason, Jóhann Ævar Grímsson, Jörundur Ragnarsson og Pétur Jóhann Sigfússon. Leikarar voru Halldór Gylfason, Pétur Jóhann Sigfússon, Jörundur Ragnarsson, Nína Dögg Filippusdóttir, Karl Ágúst Úlfsson, Lára Jóhanna Jónsdóttir, Halldóra Geirharðsdóttir, Brynhildur Guðjónsdóttir, Sigurður Sigurjónsson, Margrét Helga Jóhannsdóttir, Víkingur Kristjánsson, Hallgrímur Ólafsson, Bára Lind Þórarinsdóttir, Jóhann Sigurðarson, Benedikt Erlingsson, Guðjón Þorsteinn Pálmarsson, Erla Rurh Harðardóttir og María Guðmundsdóttir. Leikstjóri var Ragnar Bragason.

Bandarísk endurgerð.

Árið 2016 voru fréttir um hugsanlega Bandaríska endurgerð á þáttunum. Leikstjóri átti að verða Alan Poul, þættirnir áttu að verða byggðir á handriti Jonathan Ames eftir íslensku þáttunum.
Landvarnarflokkurinn

Landvarnarflokkurinn var íslenskur stjórnmálaflokkur stofnaður árið 1903 sem vettvangur róttækustu aflanna í sjálfstæðisbaráttunni. Flokkurinn hafði lítinn þingstyrk en var þeim mun öflugri í þjóðfélagsumræðunni. Kunnustu leiðtogar hans voru Jón Jensson háyfirdómari og skáldið Einar Benediktsson.

Saga.

Árið 1902 virtist ætla að myndast þverpólitísk samstaða á Alþingi um samþykkt stjórnarskrárfrumvarps um heimastjórn. Róttækir andstæðingar frumvarpsins utan þings töldu að í því fælust ákvæði sem væru með öllu óásættanleg. Þeir efndu til almenns fundar í Reykjavík í ágúst sama ár þar sem frumvarpinu var mótmælt.

Í ársbyrjun 1903 tók félagsskapur Landvarnarmanna að fá á sig formlegri mynd. Það varð félag þeirra sem lengst vildu ganga í sjálfstæðisbaráttunni og heyrðust jafnvel raddir um fullan aðskilnað Íslands og Danmerkur. Hugmyndafræðilegur leiðtogi flokksins í fyrstu var Jón Jensson háyfirdómari og fyrrum Alþingismaður. Hann bauð sig fram til þings árin 1902 og 1903 en náði kjöri í hvorugt skiptið. Bróðir hans, Sigurður Jensson, sat hins vegar á þingi fyrir Barðstrendinga og gekk til liðs við hina nýju hreyfingu og varð þannig fyrsti fulltrúi Landvarnarflokksins á þingi

Kunnasti leiðtogi Landvarnarmanna meðal almennings var vafalítið skáldið Einar Benediktsson, sem barðist gegn stjórnarskrárfrumvarpinu í ræðu og riti. Á árinu 1903 hófu flokksmenn útgáfu tveggja blaða: "Ingólfs" og "Landvarnar". Varð fyrrnefnda blaðið aðalmálgagn flokksins, fyrst undir ritstjórn Bjarna frá Vogi en síðar Benedikts Sveinssonar.

Þótt Landvarnarmenn ættu ekki marga fulltrúa í þingsölum náði stefna þeirra eyrum margra og höfðaði einkum til ungra manna. Flokksmenn voru áberandi á Þingvallafundi 1907 sem markaði upphafið að baráttunni gegn Uppkastinu sem Alþingiskosningarnar 1908 hverfðust um. Í kjölfarið Þingvallafundar var stofnað málfundafélagið "Landvörn" í Reykjavík undir formennsku Þorsteins Erlingssonar skálds. Þá var skipuð formleg flokksstjórn og var Guðmundur Hannesson læknir formaður hennar.

Fyrir kosningarnar 1908 mynduðu Landvarnarflokkur og Þjóðræðisflokkur bandalag. Buðu þeir fram undir merkjum Sjálfstæðisflokksins. Vann kosningabandalag þetta góðan sigur og náði mörgum þingmönnum. Úr röðum Landvarnarmanna voru þeir Ari Jónsson Arnalds, Bjarni frá Vogi og Benedikt Sveinsson allir kjörnir. Hins vegar skildu leiðir flokksins og forsprakkans Jóns Jenssonar í þessum kosningum, þar sem hann skipaði sér í sveit með stuðningsmönnum Uppkastsins.

Árið 1912 gengu Björn Jónsson og stuðningsmenn hans til liðs við Heimastjórnarflokkinn, þeir sem eftir sátu töldust áfram til Sjálfstæðisflokksins og var eftir það hætt að gera greinarmun á Þjóðræðismönnum og Landvarnarmönnum. Telst Landvarnarflokkurinn því úr sögunni.
Ota Benga

Ota Benga (1883 – 20. mars 1916) var pygmýi af Mbuti þjóðinni í Kongó. Hann var búsettur í frumskógi í þorpi nálægt Kasai fljótinu á svæði sem þá var nefnt Fríríkið Kongó. Málaliðasveitin Force Publique sem var sett á stofn af og vann fyrir Leópold II. Belgíukonung réðst á þorpið og drap konu hans og börn. Ota Benga komst undan vegna þess að hann var í veiðiferð þegar árásin var gerð. Hann var seinna fangaður af afrísku þrælasölum af Bashilele ættbálki. Trúboðinn Samuel Phillips Verner keypti Ota af afrískum þrælasölunum og flutti hann til Bandaríkjanna þar sem hann var hafður til sýnis á heimssýningunni í Louisiana árið 1904 ásamt hópi annarra afríkumanna. Árið 1906 var hann hafður til sýnis í dýragarði í Bronx í apabúri dýragarðsins. Meðferð á Benga var mjög gagnrýnd í dagblöðum fólks af Afríkuuppruna og varð það til þess að Benga var árið 1906 komið í umsjá James Gordon sem stýrði munaðarleysingjahæli fyrir þeldökka í Brooklyn.

Ota Benga reyndi að snúa aftur til Afríku en gat það ekki þar sem farþegasiglingum yfir Atlantshafið var hætt þegar fyrri heimsstyrjöldin hófst árið 1914. Ota Benga lagðist í þunglyndi og framdi sjálfsmorð þann 20. mars árið 1916.
Nýtt dagblað

Nýtt dagblað var dagblað sem gefið var út á árunum 1941 til 1942 á meðan útgáfa Þjóðviljans var bönnuð af breska hernámsliðinu og ritstjórn blaðsins fangelsuð í Bretlandi.

Rithöfundurinn Gunnar Benediktsson var eigandi og ritstjóri Nýs dagblaðs, sem þjónaði því hlutverki að vera málgagn Sósíalistaflokksins. Þrátt fyrir bannið á útkomu Þjóðviljans gerði hernámsliðið ekkert til að stöðva útgáfu Nýs dagblaðs.

Sumarið 1941 voru þeir Einar Olgeirsson og Sigfús Sigurhjartarson leystir úr haldi og tóku þá við ritstjórn blaðsins af Gunnari, sem áfram var skráður eigandi og útgefandi. Útgáfu blaðsins var hætt um leið og Þjóðviljinn fékk að koma út á nýjan leik í maímánuði 1942.
Borussia Mönchengladbach

Borussia Verein für Leibesübungen 1900 e.V. Mönchengladbach, oftast þekkt sem Borussia Mönchengladbach er þýskt knattspyrnufélag frá Mönchengladbach og spilar í Þýsku Úrvalsdeildinni. Það hefur 5 sinnum orðið deildarmeistari.

Borussia Mönchengladbach var stofnað árið 1900. Nafnið er latnesk útgáfa af nafni Prússlands. Liðið gekk formlega í Bundesliguna árið 1965 og átti mestri velgengni að fagna í kringum 1970 undir stjórn Hennes Weisweiler og síðar Udo Lattek. Á þeim tíma tókst þeim að vinna 5 deildarmeistaratitla.

BM hefur spilað á Borussia-Park síðan árið 2004 en lék áður heimaleiki sína á Bökelbergstadion. Þeirra helsti rígur er við nágranna sína frá Rín-Ruhr í FC Köln,

Leikmannahópur 2020.

(á láni frá RB Leipzig)

(Fyrirliði)

(á láni frá Inter Milan)
1. FC Köln

1. Fußball-Club Köln 01/07 e. V., oftast þekkt sem FC Köln er þýskt knattspyrnufélag stofnað í Köln. Þeirra helstu erkifjendur eru Bayer Leverkusen og Borussia Mönchengladbach.
Skeggklukka

Skeggklukka (fræðiheiti: "Campanula barbata") er skammfjölær tegund af klukkuætt (Campanulaceae), ættuð frá Ölpunum og Noregi.

Hún verður 20 til 40 sm há, með lensulaga grunnblöð. Hefur þrifist vel í Lystigarðinum.
Los Angeles Clippers

Los Angeles Clippers er körfuboltalið frá Los Angeles í Kaliforníu sem spilar í NBA deildinni. Heimavöllur liðsins er Staples Center sem liðið deilir með keppinautum sínum, Los Angeles Lakers og systraliðinu Los Angeles Sparks sem spilar í WNBA.

Félagið var stofnað árið 1970 í Buffalo í New York-fylki áður en það flutti til Kaliforníu, fyrst til San Diego og svo Los Angeles. Clippers nafnið er tilvísun í skip á San Diego-flóa. Liðið hefur lengi fallið í skuggann á Lakers þar sem árangur liðsins hefur verið dapur lengst af. Liðið komst í fyrsta sinn í undanúrslit vesturdeildar árið 2021.
Skálaklukka

Skálaklukka (fræðiheiti: "Campanula tridentata") er tegund af klukkuætt (Campanulaceae), ættuð frá Tyrklandi, Armeníu og Georgíu.

Hún er með tvær undirtegundir:
Fimleikasamband Íslands

Fimleikasamband Íslands var stofnað 17. maí 1968. Fyrsti formaður sambandsins var Valdimar Örnólfsson. Síðan hafa tólf manns gengt embætti formanns, núverandi formaður Fimleikasambandsins er Arnar Ólafsson.

Fimleikasamband Íslands er eitt af sérsamböndum Íþrótta- og Ólympíusambands Íslands (ÍSÍ) og er æðsti aðili fimleikamála innan þeirra raða. FSÍ hefur það hlutverk að halda utan um fimleikaíþróttina á Íslandi og vera sameiningaraðili fimleikafélaga hérlendis og erlendis.

Fimleikasambandið er þjónustuaðili fyrir félögin í landinu, iðkendur og foreldra. Það er hlutverk Fimleikasambandsins að vinna að framgangi fimleika á Íslandi með því að styðja félögin í uppbyggingu og að þjónusta sé til staðar fyrir öll börn, á þeirra forsendum. Eins leggjum við áherslu á að auka fjölbreytileika iðkenda í fimleikum.

Fimleikahreyfingin hefur upp á margt að bjóða. Fyrir utan orkuna og gæðin í okkar mögnuðu íþrótt þá starfar fjöldinn allur af sjálfboðaliðum í hreyfingunni. Sjálfboðaliði er sá aðili sem vinnur launalaust, að eigin frumkvæði og öðrum til hagnaðar, fimleikahreyfingin er rík af fólki sem hafa unnið óeigngjarnt starf í áraraðir í þágu fimleika á Íslandi.
Among Us

Among us er tölvuleikur sem er skapaður af InnerSloth. Leikurinn snýst alfarið um að reyna að finna svikahrappana (e. impostor). Það geta verið fjórir til fimmtán í hverjum leik og allt að þrír geta verið svikahrappar. Markmiðið fyrir skipverja (e. crewmates) er að reyna að laga skipið og komast að því hverjir svikahrapparnir eru. Markmið svikahrappanna er að reyna að drepa skipverja þangað til helmingurinn um borð eru svikahrappar eða ef skipverjar eru of lengi að bregðast við skemmdaverkunum eftir svikahrappa. Maður getur bara drepið einn í einu og svo þarf maður að bíða ákveðið lengi til að drepa næsta. Til þess að kjósa þarf annað hvort að finna lík og tilkynna (e. report) eða kalla neyðarfund (e. emergency meeting). Leikurinn klárast ef maður lagar skipið, kýs svikahrappana út eða ef svikahrapparnir drepa nógu marga.
Dúnklukka

Dúnklukka (fræðiheiti: "Campanula cenisia") er tegund af klukkuætt (Campanulaceae), ættuð frá vesturhluta Alpanna.
Sevilla FC

Sevilla Fútbol Club er knattspyrnufélag sem er starfrækt í Sevilla á Spáni, sem er höfuðborg og stærsta borg sjálfsstjórnarhéraðsins Andalúsíu. Sevilla keppir í efstu deild á Spáni, La Liga. Sevilla hefur unnið flesta titla í Evrópubikarnum eða sex titla síðast árið 2020 auk þess að hafa unnið Evrópska ofurbikarinn einu sinni sem gerir Sevilla eitt af sigursælustu liðinum í Evrópukeppnum. Auk þess hefur Sevilla orðið spænskur meistari einum sinni, tímabilið 1945-46, unnið fimm Spænska Bikarmeistaratitla (1935, 1939, 1948, 2007 og 2010), einn Spænskan Ofurbikar (2007) auk eins Evrópsks Ofurbikars (2006).
Frjálslyndir vinstri menn

Frjálslyndir vinstri menn var íslensk stjórnmálahreyfing sem stofnuð var fyrir fyrri Alþingiskosningar ársins 1942. Um var að ræða sérframboð athafnamannsins Sigurðar Jónassonar sem látið hafði nokkuð að sér kveða í stjórnmálum. Framboðið náði engu flugi og hlaut rétt rúm hundrað atkvæði.

Saga.

Sigurður Jónasson var áberandi maður í íslensku þjóðlífi á sínum tíma. Hann er kunnastur fyrir að hafa keypt goshverinn Geysi og selt íslenska ríkinu aftur, auk þess sem hann festi kaup á Bessastöðum og gaf ríkissjóði sem híbýli þjóðhöfðingja þegar hylla tók undir stofnun lýðveldis. Hann var bæjarfulltrúi Alþýðuflokksins frá kosningunum 1928 en sagði sig úr flokknum árið 1933.

Sigurður gekk til liðs við Framsóknarflokkinn og taldist til vinstri arms hans. Hann var gerður að forstjóra Tóbakseinkasölu ríkisins, sem telja má til marks um pólitíska stöðu hans. Í aprílmánuði 1942 kastaðist verulega í kekki milli hans og flokksforystunnar. Bar Sigurður þá upp vantrauststillögu á fundi miðstjórnar og þingmanna Framsóknarflokksins í garð formannsins, Jónasar frá Hrifu. Tillagan fékkst ekki borin upp og sagði Sigurður sig þá úr flokknum.

Þó skammst væri til kosninga freistaði Sigurður þess að stofna sína eigin stjórnmálahreyfingu. Hún bauð einungis fram í Reykjavík og hlaut nafnið "Frjálslyndir vinstri menn". Stofnað var málgagn sem nefndist "Framtíðin" en framboðið náði sér aldrei á strik og uppskar að lokum ekki nema 103 atkvæði. Lauk þar með stjórnmálaferli Sigurðar Jónassonar.